Predkladacia správa

 Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len Dohoda o partnerstve AKT 1- ES)2, ktorá bola podpísaná 23. júna 2000 v Cotonou, upravuje vzťahy Európskej únie so štátmi Afriky, Karibiku a Pacifiku v oblasti rozvojovej spolupráce. Dohoda o partnerstve AKT-ES sa uzatvorila na dobu dvadsiatich rokov. Finančné protokoly sa definujú vždy na päťročné obdobie. Slovenská republika sa stala zmluvnou stranou Dohody o partnerstve AKT-ES na základe článku 6 ods. 4 Aktu o podmienkach pristúpenia SR k EÚ.
Na základe rozhodnutia z 27. apríla 2004 Rada poverila Komisiu začatím rokovaní              so štátmi AKT, s cieľom revidovať Dohodu o partnerstve AKT-ES. Tieto boli ukončené                       23. februára 2005. Zmenená a doplnená Dohoda o partnerstve AKT-ES bola podpísaná         25. júna 2005 na zasadnutí Rady ministrov EÚ – AKT v Luxemburgu. Na Slovensku bola                           schválená 14. decembra 2005 Národnou radou SR uznesením NR SR č. 2030                                    a 26. 1. 2006 ratifikovaná prezidentom SR.

V súlade s článkom 95 ods. 3 Dohody  o partnerstve AKT-ES rada ministrov prijala 25. júna 2005 rozhodnutie č. 5/2005, týkajúce sa prechodných opatrení uplatniteľných odo dňa podpisu do dňa nadobudnutia platnosti revidovanej Dohody o partnerstve AKT-ES. Prijatie týchto prechodných opatrení znamená, že väčšina ustanovení zmenenej a doplnenej Dohody  o partnerstve AKT-ES, sa okrem niektorých výnimiek uplatňuje skôr. 

V dôsledku toho sa zástupcovia vlád členských štátov, ktorí sa stretli na zasadnutí Rady, dohodli na Internej dohode, ktorou sa mení a dopĺňa dokument z 18. septembra 2000
o vykonávaní Dohody o partnerstve štátov Afriky, Karibiku, Tichomoria a Európskeho spoločenstva (ďalej len dohoda). 
Predbežné vykonávanie dohody nie je súčasťou jej predmetu úpravy. Z toho dôvodu sa 10. apríla 2006 očakáva schválenie predbežného vykonávania dohody od 25. júna 2005              v zmysle návrhu Rozhodnutia zástupcov vlád členských štátov, ktorí sa stretli na zasadnutí Rady o predbežnom vykonávaní dohody. Toto rozhodnutie zástupcov vlád členských štátov ES tvorí prílohu predkladaného materiálu.
Dohoda nemôže nadobudnúť platnosť, kým ju neschváli každý členský štát                   v súlade so svojimi vlastnými ústavnými požiadavkami a bude sa podpisovať                         na stretnutí Rady 10. apríla 2006.

Dohoda nemá priamy dosah na slovenský právny poriadok, pretože záväzok prispôsobiť slovenský právny poriadok prostrediu európskeho práva s jeho prvkami nadradenosti nad vnútroštátnym právom členských štátov a jeho priamej aplikovateľnosti SR prijala pri uzatvorení svojej prístupovej zmluvy k EÚ. 
 	Dohoda nebude mať priamy vplyv na štátny rozpočet, rozpočty vyšších územných celkov, ani obcí.
Táto dohoda nemá finančné vplyvy, ekonomické vplyvy, environmentálne vplyvy, ani vplyvy na zamestnanosť a podnikateľské prostredie; súčasťou materiálu preto nie je doložka finančných, ekonomických, environmentálnych vplyvov a vplyvov na zamestnanosť a podnikateľské prostredie.